Ροντρίγκο Ντε Πολ

Ο **Ροντρίγκο Χαβιέρ Ντε Πολ** (ισπανικά: *Rodrigo Javier De Paul*, γενν. 24 Μαΐου 1994) είναι Αργεντινός επαγγελματίας ποδοσφαιριστής, ο οποίος αγωνίζεται ως μέσος για την Ίντερ Μαϊάμι. Είναι διεθνής με την Εθνική Αργεντινής.

## Σταδιοδρομία σε συλλόγους

### Ράσινγκ Κλουμπ
Γεννήθηκε στο Σαραντί του Μπουένος Άιρες από  μητέρα ιταλικής καταγωγής και ως αποτέλεσμα έλαβε και την ιταλική υπηκοότητα. Εντάχθηκε στην ακαδημία νέων της Ράσινγκ Κλουμπ το 2002, σε ηλικία 8 ετών. Κλήθηκε στην πρώτη ομάδα στις 24 Ιουνίου 2012, ενώ ήταν ακόμη έφηβος, για έναν αγώνα εναντίον της Βέλες Σάρσφιλντ, αλλά παρέμεινε αχρησιμοποίητος αναπληρωματικός στην εντός έδρας ήττα με 1–2.

Στις 10 Φεβρουαρίου 2013, ο Ντε Πολ έπαιξε τον πρώτο του αγώνα ως επαγγελματίας, αντικαθιστώντας τον Μάουρο Καμορανέζι στο 86ο λεπτό της ήττας με 0–3 από την Ατλέτικο ντε Ραφαέλα. Σκόραρε το πρώτο του γκολ ένα μήνα αργότερα, πετυχαίνοντας το τελευταίο με ένα μακρινό σουτ στη νίκη με 3–0 επί της Σαν Μαρτίν ντε Σαν Χουάν.

Ο Ντε Πολ εμφανίστηκε σε 19 αγώνες κατά τη διάρκεια της σεζόν 2012–13. Στη συνέχεια έπαιξε βασικό ρόλο τη σεζόν 2013–14, συμμετέχοντας σε 35 αγώνες, όπου σκόραρε τέσσερις φορές.

### Βαλένθια
Στις 9 Μαΐου 2014, ανακοινώθηκε ότι η Βαλένθια ΚΦ συμφώνησε σε μεταγραφή αξίας 6,5 εκατομμυρίων δολαρίων για τον Ντε Πολ. Υπέγραψε πενταετές συμβόλαιο στις 6 Ιουνίου και έκανε το ντεμπούτο του στην Πριμέρα Ντιβισιόν στις 23 Αυγούστου, αντικαθιστώντας τον Πάκο Αλκάθερ στο 65ο λεπτό, σε μια εκτός έδρας ισοπαλία με 1–1 εναντίον της Σεβίλλη ΦΚ, αλλά αποβλήθηκε μόλις ένα λεπτό αργότερα λόγω φάουλ του στον Αλέις Βιδάλ.

Σκόραρε το πρώτο του γκολ για τον σύλλογο στις 4 Δεκεμβρίου 2014, στη νίκη με 2–1 εναντίον της Ράγιο Βαγιεκάνο στο Κύπελλο Ισπανίας. Ακολούθησε το πρώτο του γκολ στην Πριμέρα Ντιβισιόν στις 9 Απριλίου 2015 εναντίον της Αθλέτικ Μπιλμπάο, κάνοντας 29 εμφανίσεις σε όλες τις διοργανώσεις κατά την πρώτη του σεζόν στον σύλλογο.

Μετά από 14 συμμετοχές σε όλες τις διοργανώσεις κατά το πρώτο μισό της σεζόν 2015–16, συμπεριλαμβανομένων δύο στο ΟΥΕΦΑ Τσάμπιονς Λιγκ, στις 4 Φεβρουαρίου 2016, δόθηκε δανεικός από τον τότε προπονητή της Βαλένθια, Γκάρι Νέβιλ, στην πρώην ομάδα του, Ράσινγκ Κλουμπ. Σκόραρε το πρώτο και μοναδικό του γκολ σε μια νίκη εναντίον της Κλουμπ Μπολίβαρ στις 24 Φεβρουαρίου για το Κόπα Λιμπερταδόρες.

### Ουντινέζε
Στις 20 Ιουλίου 2016, ο Ντε Πολ μεταγράφηκε στην ιταλική Ουντινέζε Κάλτσιο. Έκανε το ντεμπούτο του στις 20 Αυγούστου 2016, στη νίκη με 4–0 εναντίον της Ρόμα. Σκόραρε το πρώτο του γκολ για τον σύλλογο στις 29 Ιανουαρίου 2017, στη νίκη με 2–1 εναντίον της Μίλαν.

Ξεκίνησε τη σεζόν 2018–19 με 4 γκολ στους πρώτους 6 αγώνες του πρωταθλήματος. Θα τελείωνε τη σεζόν ως πρώτος σκόρερ της Ουντινέζε με 9 γκολ κατά τη διάρκεια της σεζόν 2018–19 και επίσης 9 ασίστ.

Στις 15 Οκτωβρίου 2019, ο Ντε Πολ υπέγραψε νέο πενταετές συμβόλαιο με την Ουντινέζε. Σημείωσε 7 γκολ και έδωσε 6 ασίστ για την Ουντινέζε στη Σέριε Α κατά τη διάρκεια της σεζόν 2019–20. Έγινε αρχηγός της Ουντινέζε τον Δεκέμβριο του 2020, αντικαθιστώντας τον Κέβιν Λαζάνια.

### Ατλέτικο Μαδρίτης
Στις 12 Ιουλίου 2021, ο Ντε Πολ υπέγραψε πενταετές συμβόλαιο με την Ατλέτικο Μαδρίτης. Εντάχθηκε στη νέα του ομάδα λίγες μέρες μετά την κατάκτηση του Κόπα Αμέρικα 2021 με την Αργεντινή. Στις 7 Δεκεμβρίου 2021, σκόραρε το πρώτο του γκολ για τον σύλλογο, σε μια εκτός έδρας νίκη με 3–1 εναντίον της Πόρτο στον τελευταίο αγώνα των ομίλων του ΟΥΕΦΑ Τσάμπιονς Λιγκ 2021–22.

### Ίντερ Μαϊάμι
Στις 25 Ιουλίου 2025, ο Ντε Πολ εντάχθηκε στον σύλλογο της Μέιτζορ Λιγκ Σόκερ, Ίντερ Μαϊάμι, με αρχικό δανεισμο διάρκειας έξι μηνών από την Ατλέτικο Μαδρίτης, με υποχρεωτική ρήτρα αγοράς ύψους 15 εκατομμυρίων ευρώ συν πιθανά μπόνους. Αναμένεται να υπογράψει τετραετές συμβόλαιο έως το 2029, μόλις η μεταγραφή γίνει μόνιμη. Η άφιξη του Ντε Πολ συνεχίζει την στρατηγική της Ίντερ Μαϊάμι να αποκτά Αργεντινούς παίκτες, ενισχύοντας τη σύνδεσή του με τον διεθνή συμπαίκτη του, Λιονέλ Μέσι. Έναν μήνα αργότερα, στις 6 Αυγούστου, σημείωσε το πρώτο του γκολ για τον σύλλογο στη νίκη με 3–1 επί της Πούμας ΟΥΝΑΜ κατά τη φάση των ομίλων του Λιγκς Καπ 2025.

## Εθνική ομάδα
Ο Ντε Πολ έκανε το ντεμπούτο του με την Εθνική Αργεντινής σε μια νίκη με 4–0 εναντίον του Ιράκ στις 11 Οκτωβρίου 2018 και αργότερα έγινε βασικός παίκτης υπό τον προπονητή Λιονέλ Σκαλόνι. Ήταν μέλος της Αργεντινής που τερμάτισε τρίτη στο Κόπα Αμέρικα 2019, αφού κέρδισε τη Χιλή με 2–1 στον αγώνα της τρίτης θέσης.

Στις 3 Ιουλίου 2021, σκόραρε το εναρκτήριο γκολ σε μια νίκη με 3–0 επί του Ισημερινού στους προημιτελικούς του Κόπα Αμέρικα 2021 στη Βραζιλία. Στον τελικό της διοργάνωσης εναντίον της οικοδέσποινας Βραζιλίας, η μακρινή πάσα του Ντε Πολ έκανε τον Άνχελ Ντι Μαρία να πετύχει το μοναδικό γκολ του αγώνα, επιτρέποντας στην Αργεντινή να κατακτήσει το 15ο τίτλο της του Κόπα Αμέρικα και τον πρώτο της σημαντικό διεθνή τίτλο από το 2008. Ήταν επίσης μέλος της ομάδας που κέρδισε το Παγκόσμιο Κύπελλο του 2022 και το Κόπα Αμέρικα του 2024.

## Τίτλοι και διακρίσεις
**Ίντερ Μαϊάμι**

* Κύπελλο ΜΛΣ: 2025
* Πρωτάθλημα Ανατολικής Περιφέρειας: 2025

**Αργεντινή**

* Παγκόσμιο Κύπελλο: 2022
* Κόπα Αμέρικα: 2021, 2024
* Κύπελλο Πρωταθλητών Ευρώπης-Νοτίου Αμερικής: 2022

**Ατομικές**

* Ομάδα της Διοργάνωσης του Κόπα Αμέρικα: 2021, 2024
* Ομάδα του Πρωταθλήματος της Πριμέρα Ντιβισιόν: 2024–25

## Παραπομπές


## Εξωτερικοί σύνδεσμοι

* 
* 
*  

Κατηγορία:Αργεντινοί ποδοσφαιριστές
Κατηγορία:Μέσοι ποδοσφαιριστές
Κατηγορία:Αργεντινοί ιταλικής καταγωγής
Κατηγορία:Ποδοσφαιριστές Εθνικής Αργεντινής
Κατηγορία:Ποδοσφαιριστές Κόπα Αμέρικα 2019
Κατηγορία:Ποδοσφαιριστές Κόπα Αμέρικα 2021
Κατηγορία:Ποδοσφαιριστές Κόπα Αμέρικα 2024
Κατηγορία:Παίκτες νικητές Κόπα Αμέρικα
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Ποδοσφαιριστές Ράσινγκ Κλουμπ
Κατηγορία:Ποδοσφαιριστές Πριμέρα Ντιβιζιόν Αργεντινής
Κατηγορία:Ποδοσφαιριστές Βαλένθια ΚΦ
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Αργεντινοί ποδοσφαιριστές στο εξωτερικό
Κατηγορία:Ποδοσφαιριστές Ουντινέζε Κάλτσιο
Κατηγορία:Ποδοσφαιριστές Σέριε Α
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Ατλέτικο Μαδρίτης
Κατηγορία:Ποδοσφαιριστές Ίντερ Μαϊάμι
Κατηγορία:Ποδοσφαιριστές Μέιτζορ Λιγκ Σόκερ
Κατηγορία:Ξένοι ποδοσφαιριστές στις Ηνωμένες Πολιτείες Αμερικής